Rozhodnutie Komisie
z 19. júla 2002,
ktorým sa v zásade uznáva úplnosť dokumentácie predloženej na podrobné preskúmanie vzhľadom na možné začlenenie spirodiklofenu a dimoxystrobinu do prílohy I k smernici Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2002) 2693)
(Text s významom pre EHP)
(2002/593/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2002/18/ES [2], a najmä na jej článok 6 ods. 3,
keďže:
(1) Smernica 91/414/EHS stanovuje zostavenie zoznamu spoločenstva týkajúceho sa účinných látok povolených na použitie v prípravkoch na ochranu rastlín.
(2) Spoločnosť Bayer AG, Nemecko, predložila 23. augusta 2001 holandským úradom dokumentáciu o účinnej látke spirodiklofen so žiadosťou dosiahnuť jej začlenenie do prílohy I k smernici 91/414/EHS. Spoločnosť BASF, Spojené kráľovstvo, predložila 28. novembra 2001 úradom Spojeného kráľovstva dokumentáciu a žiadosť týkajúce sa účinnej látky dimoxystrobin.
(3) Holandské úrady a úrady Spojeného kráľovstva oznámili Komisii, že po úvodnom preskúmaní sa dokumentácia o dotknutej účinnej látke javí ako spĺňajúca požiadavky na údaje a informácie prílohy II k smernici 91/414/EHS. Predložená dokumentácia sa taktiež javí ako spĺňajúca požiadavky na údaje a informácie prílohy III k smernici 91/414/EHS vzhľadom na jeden prípravok na ochranu rastlín obsahujúci dotknutú účinnú látku. V súlade s článkom 6 ods. 2 smernice 91/414/EHS zaslali následne príslušní žiadatelia dokumentáciu Komisii a členským štátom a táto dokumentácia bola ďalej predložená Stálemu výboru pre potravinový reťazec a zdravie zvierat.
(4) týmto rozhodnutím by sa malo na úrovni spoločenstva formálne potvrdiť, že dokumentácia sa považuje za v zásade spĺňajúcu požiadavky na údaje a informácie stanovené v prílohe II a, pre aspoň jeden prípravok na ochranu rastlín obsahujúci dotknutú účinnú látku, požiadavky prílohy III k smernici 91/414/EHS.
(5) toto rozhodnutie sa nedotýka práva Komisie vyžadovať od žiadateľa, aby členskému štátu určenému za spravodajský predložil ďalšie údaje a informácie týkajúce sa danej látky s cieľom objasniť určité body v dokumentácii.
(6) opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dokumentácia týkajúca sa účinných látok vymenovaných v prílohe k tomuto rozhodnutiu, ktorá bola predložená Komisii a členským štátom s cieľom dosiahnuť začlenenie týchto látok do prílohy I k smernici 91/414/EHS, spĺňa v zásade požiadavky na údaje a informácie stanovené v prílohe II k smernici 91/414/EHS.
Dokumentácia taktiež spĺňa požiadavky na údaje a informácie stanovené v prílohe III k smernici 91/414/EHS vzhľadom na jeden prípravok na ochranu rastlín obsahujúci účinnú látku, s prihliadnutím na navrhované využitie.
Článok 2
Spravodajské členské štáty podrobne preskúmavajú dotknutú dokumentáciu a čo najskôr, najneskôr však do jedného roku od uverejnenia tohto rozhodnutia v Úradnom vestníku Európskych spoločenstiev, oznámia Komisii závery svojho skúmania sprevádzané akýmikoľvek odporúčaniami o začlenení alebo nezačlenení dotknutej účinnej látky do prílohy I k smernici 91/414/EHS a všetkými podmienkami, ktoré sa na nevzťahujú.
Článok 3
Toto rozhodnutie je adresované členským štátom.
V Bruseli 19. júla 2002